
1. Agenda Uniunii Europene pentru anul 2005

  

După momentul istoric al extinderii din 2004 cu zece noi state membre, care a pus punct divizării continentului european din perioada războiului rece, anul 2005 a debutat pentru Uniunea Europeană sub semnul unor noi provocări: continuarea extinderii (un punct important al agendei fiind, în această privinţă, semnarea Tratatului de Aderare cu România şi Bulgaria), ratificarea Constituţiei europene (foarte importantă pentru a se evita un eventual blocaj instituţional al UE extinse), controversata deschidere a negocierilor de aderare cu Turcia, precum şi dificila dezbatere asupra perspectivelor financiare ale Uniunii pentru perioada 2007-2013.

Scurt bilanţ al anului 2004

Potrivit analiştilor, de la căderea Zidului Berlinului în anul 1989 nu a mai existat un an atât de decisiv şi cu mai multe schimbări pentru Europa. O serie de oficiali europeni au afirmat că anul 2004 a încheiat ceea ce fusese început în 1989, majoritatea ţărilor central şi est-europene eliberate de sub comunism aderând la Uniunea Europeană în luna mai 2004. Cehia, Polonia, Slovacia, Slovenia, Ungaria şi cele trei republici baltice ex-sovietice (Estonia, Letonia şi Lituania) au devenit, la 1 mai 2004, membre cu drepturi depline ale structurii comunitare, împreună cu Cipru şi Malta, formând cel mai amplu val de extindere din istoria Uniunii. Numărul statelor membre UE a crescut astfel de la 15 la 25, iar populaţia UE a ajuns la 450 de milioane de locuitori.

În decembrie 2004, UE a confirmat finalizarea negocierilor cu România şi Bulgaria, ţări care sunt aşteptate să adere la forul comunitar la 1 ianuarie 2007. La summit-ul desfăşurat în decembrie la Bruxelles, liderii UE au aprobat şi deschiderea negocierilor de aderare cu Croaţia şi cu Turcia, în perspectiva controversată a unei aderări viitoare a acestei ţări la UE, fapt ce reaprinde dezbaterea legată de posibilitatea extinderii Uniunii până la graniţele Irakului, Iranului şi Siriei, la orizontul anului 2015 sau 2020.

Potrivit experţilor, Uniunea Europeană a început anul 2004 ca un club occidental de 15 state bogate. În luna mai a devenit un bloc cu dimensiuni şi ambiţii continentale. Deciziile adoptate la summit-ul UE din decembrie 2004 anunţă perspectiva unei superputeri europene în devenire, cu mai mult de 30 de membri, 600 de milioane de cetăţeni şi frontiere cu Iran, Irak şi Siria. Unii adepţi ai federalismului european au exprimat temerea că extinderea UE ar putea însemna slăbirea şi fragmentarea ei. Nu a existat însă nici o dovadă în acest sens la extinderile anterioare şi nici în 2004. 

După doi ani de discuţii, prima Constituţie europeană a fost finalizată în luna iunie. Aceasta prevede crearea posturilor de preşedinte şi ministru de externe ai Uniunii, acordarea unor puteri suplimentare Parlamentului European şi eliminarea dreptului de veto al statelor membre în câteva domenii-cheie.

În 2004, Uniunea Europeană a jucat un rol mult mai puternic şi mai eficient pe scena politică mondială: a contribuit la dezamorsarea unui potenţial conflict în Ucraina după fraudarea alegerilor din luna noiembrie, a determinat Iranul să înceteze, pentru o perioadă, activităţile de îmbogaţire a uraniului şi a preluat de la NATO controlul misiunii de menţinere a păcii în Bosnia-Herţegovina. 

Tot anul 2004 a adus Uniunii un nou Parlament European, în urma alegerilor din luna iunie, desemnarea unui nou preşedinte al Comisiei Europene (în persoana fostului prim-ministru portughez Jose Manuel Durao Barroso) şi aprobarea unei noi echipe a Executivului comunitar, în noiembrie.

Agenda UE pentru anul 2005

Extinderea, perspectivele financiare pentru perioada 2007-2013, strategia dezvoltării durabile, politica europeană de vecinătate, lupta împotriva schimbărilor climatice şi ratificarea Tratatului constituţional vor domina agenda Uniunii Europene în anul 2005. În ceea ce priveşte extinderea Uniunii Europene, unul dintre punctele importante ale anului, potrivit oficialilor europeni, va fi semnarea Tratatului de Aderare cu România şi Bulgaria, în aprilie 2005. Totodată, Turcia şi UE vor trebui să găsească o soluţie diplomatică viabilă pentru problema Ciprului înainte de deschiderea formală a negocierilor, prevăzută pentru 3 octombrie 2005. Uniunea va deschide negocierile de aderare cu Croaţia în luna martie 2005, dacă această ţară face dovada colaborării depline cu Tribunalul Penal Internaţional pentru fosta Iugoslavie.

Discuţiile privind perspectivele financiare ale UE pentru perioada 2007 -2013 ar urma să ajungă la o concluzie în luna iunie a.c. La dificila dezbatere vor participa, de o parte, cele şase ţări cu statut de contribuabil net (Marea Britanie, Germania, Suedia, Olanda, Austria şi Franţa), care pledează pentru un plafon mai mic al bugetului UE, de 1% din Produsul Intern Brut, şi, de cealaltă parte, ţările cu statut de benficiar net.

La Consiliul UE ce va avea loc în primăvara anului 2005 vor fi examinate, pe baza Raportului Kok, rezultatele la jumătatea parcursului ale Strategiei de la Lisabona, care vizează transformarea economiei europene în cea mai competitivă din lume până în anul 2010.

În plan financiar, provocările mondializării se fac tot mai mult şi tot mai des simţite. Deficitele bugetare şi comerciale ale SUA au condus la deprecierea drastică a dolarului, care a înregistrat chiar până în ultimele zile ale anului recorduri de scădere în raport cu moneda unică europeană. Pe ansamblu, în 2004, euro a urcat cu 8% faţă de dolar, atingând la 23 decembrie 2004, maximul istoric de 1,3667 dolari. 

Tot în anul 2005, Comisia Europeană va prezenta un raport privind costurile acţiunii sau ale lipsei de acţiune pentru prevenirea schimbărilor climatice.

Un alt subiect important al agendei europene în 2005 este ratificarea Constituţiei europene. Documentul trebuie ratificat de toate cele 25 de state membre, dar în cel puţin 10 dintre ele vor fi organizate referendumuri - primele vor avea loc în Spania, Danemarca şi Irlanda.

În 2005, se estimează că vizita în Europa a preşedintelui SUA, George W. Bush, prevăzută pentru luna februarie, va constitui un moment important de evaluare a relaţiilor transatlantice. Regiunile în care UE şi SUA trebuie să colaboreze strâns sunt Orientul Mijlociu, Irak şi vestul Balcanilor. Iranul va figura şi el pe agenda de lucru, coordonatele discuţiilor fiind în continuare neproliferarea nucleară şi respectarea drepturilor omului.

Analiştii apreciază că Uniunea Europeană va manifesta, în 2005, un interes deosebit şi pentru un alt partener strategic, Rusia, precum şi pentru statele vizate în cadrul noii politici europene de vecinătate, dintre care se distinge Ucraina.

Uniunea Europeană va apela la instituţii specializate în vederea elaborării viitoarelor sale politici, mai ales în ceea ce priveşte rolul şi responsabilitatea organizaţiei pe plan internaţional. Elaborarea politicii privind rolul internaţional al Uniunii va necesita multe eforturi, însă acest demers indică o distanţare de politica anterioară, care se axa pe problemele din interiorul organizaţiei şi nu pe contribuţia în plan extern a Uniunii. 

***

Luxemburg a preluat, la 1 ianuarie 2005, conducerea politică a Uniunii Europene. 

Premierul luxemburghez Jean-Claude Juncker va fi obligat să facă uz de întreaga sa capacitate politică pentru a încheia un acord privind reforma Pactului de Stabilitate, care a avut de suferit după divergenţele apărute, în anul 2003, între Comisia Europeană, Franţa şi Germania. 

În timpul preşedinţiei luxemburgheze, membrii UE vor reanaliza Agenda de la Lisabona - care fixa ca obiectiv transformarea Uniunii în cea mai dinamică economie pe plan mondial până în anul 2010. 

Una dintre sarcinile imediate ale preşedinţiei luxemburgheze este şi coordonarea ajutorului umanitar acordat de UE statelor din Asia de Sud-Est afectate de valurile seismice. Miniştrii europeni pentru dezvoltare s-au reunit, de mai multe ori, pentru a analiza situaţia, în timp ce Comisia Europeană a alocat 30 de milioane de euro regiunilor devastate, precizând însă că va trimite şi alte fonduri. 

 

2. Priorităţile politice ale noii Administraţii americane 

 

Preşedintele american, George W. Bush, a fost învestit, la 20 ianuarie 2005, la Washington, în faţa Capitoliului, pentru cel de-al doilea mandat la Casa Albă.

Încă din primele luni, noua Administraţie americană îşi propune să rezolve câteva probleme importante în domeniul politicii interne, pentru care va încerca să obţină sprijinul Congresului:

- Reforma sistemului public de pensii. Întrezărind ameninţarea unui deficit bugetar în anul 2018 şi chiar a unui faliment în 2042, Administraţia propune ca angajaţii tineri să cotizeze în conturi individuale de pensii, în pofida pierderilor enorme pe care ar urma să le sufere, pe termen mediu, sistemul public de pensii;

- Reforma şi introducerea unor bareme în cotele de impozitare, pentru a combate evaziunea fiscală, şi, eventual, permanentizarea bazelor de impozitare;

- Reforma în domeniul imigraţiei. Preşedintele George W. Bush a făcut unele propuneri, în urmă cu un an, preconizând cu precădere acordarea unui permis de rezidenţă de trei ani imigranţilor clandestini aflaţi pe teritoriul Statelor Unite, însă grupul conservator al republicanilor din Congres doreşte să obţină măsuri mult mai restrictive;

- Corecţia bugetară pentru finanţarea războiului din Irak. Aşteptată în luna februarie, va da naştere, probabil, unei ample dezbateri asupra situaţiei din această ţară şi asupra reducerii deficitului finanţelor federale, care a atins un nivel-record de 413 miliarde de dolari pentru anul fiscal 2004;

- Relansarea proiectului de lege referitor la energie, care ar presupune costuri de 31 de miliarde de dolari pe o perioadă de zece ani. Acest text ar permite cu precădere reducerea dependenţei americane de petrolul provenind din Orientul Mijlociu. Proiectul prevede explorarea zăcămintelor petroliere dintr-o rezervaţie naturală din Alaska, dar democraţii se împotrivesc acestui lucru;

- Revizuirea legislaţiei antiteroriste, "Patriot Act", care are câteva dispoziţii ce expiră la sfârşitul anului;

- Reforma dreptului civil şi plafonarea despăgubirilor şi cheltuielilor la care sunt obligaţi medicii sau companiile ce încheie asigurări medicale pentru malpraxis;

- La Pentagon, activitatea în acest an se va concentra cu precădere asupra planului de repoziţionare a trupelor, prin retragerea unei părţi a contingentului prezent în Europa de Vest. Congresul ar urma să fie informat asupra demersurilor vizate, începând cu luna mai.

Principalele preocupări ale Administraţiei americane în domeniul politicii externe vor viza, în special:

- Irakul - cea mai dificilă problemă cu care se confruntă diplomaţia americană. Violenţa riscă în permanenţă să arunce ţara în haos şi perspectiva retragerii celor 150.000 de soldaţi americani din Irak rămâne încă neclară; 

- Iranul, aflat în atenţia Statelor Unite îngrijorate de influenţa regimului de la Teheran asupra situaţiei din Irak, de ambiţiile sale nucleare şi de capacitatea sa de a zădărnici eforturile de pace israeliano-palestiniene. SUA, care ezită să recurgă la opţiunea militară, susţin cu oarecare rezervă acordul dintre Iran şi ţările europene privind suspendarea celor mai periculoase activităţi nucleare ale Iranului; 

- Coreea de Nord, plasată de SUA, împreună cu Iran şi Irak pe "axa răului", continuă să preocupe Administraţia americană prin programul său nuclear. Negocierile în şase - Statele Unite, China, Rusia, Japonia şi cele două state coreene - care ar urma să fie reluate în 2005, nu s-au soldat cu rezultate spectaculoase până în prezent; 

- Războiul împotriva terorismului, preocuparea centrală a Administraţiei americane, după atentatele de la 11 septembrie 2001, va rămâne tema dominantă. În acest sens, se are în vedere o arie largă ce acoperă toate regiunile lumii, din Asia Centrală până în America de Sud. 

- Conflictul israeliano-palestinian revine în prim-plan, o dată cu alegerea lui Mahmud Abbas la conducerea Autorităţii Palestiniene. Acesta este considerat de SUA un interlocutor acceptabil, Administraţia americană întrezărind speranţa relansării negocierilor de pace, dar fiind deocamdată prudentă în ceea ce priveşte implicarea sa în reglementarea conflictului; 

- Relaţiile Uniunii Europene vor fi şi ele în centrul atenţiei, după ce primul mandat al preşedintelui american a fost marcat de numeroasele dezacorduri în privinţa problemei Irakului, dar şi în privinţa politicii externe americane în general, considerate de o serie de lideri europeni ca fiind "unilaterală"; 

- Relaţiile cu Rusia şi preşedintele Vladimir Putin. Cei doi preşedinţi se află pe poziţii de adversitate în ce priveşte Asia Centrală, Caucazul şi Europa de Est; 

- Relaţiile cu China. Economia în plin avânt şi ambiţiile tot mai mari ale Guvernului de la Beijing în Asia fac din China un partener de neocolit în numeroase dosare comerciale şi politice; 

- În Africa, atenţia continuă să se concentreze asupra luptei împotriva SIDA şi asupra programelor americane de ajutor economic condiţionate de existenţa unor progrese democratice. Criza din regiunea Darfur, din Sudan, calificată drept genocid de Administraţia americană, rămâne o preocupare majoră.

 

3. Noi direcţii de aplicare a Tratatului de interzicere totală a experienţelor nucleare (CTBT)

 

Propunerea făcută recent, la Bruxelles, de către ministrul ungar de externe, Ferenc Somogyi, privind utilizarea şi în scopuri civile, cum ar fi avertizarea pericolului de tsunami, a sistemului militar de semnalizare a testelor nucleare, înfiinţat cu scopul monitorizării eventualelor teste nucleare interzise, a avut o primire internaţională favorabilă.

Potrivit opiniei experţilor în domeniu, sistemul respectiv funcţionează în acelaşi fel ca sistemul de seismografe şi de microfoane. Aceste sisteme pot observa, depista cutremurele sau alte mişcări terestre, cu ajutorul seismografelor, iar în apele mărilor, pot depista, cu ajutorul unor microfoane speciale, undele sonore formate în urma unor mişcări telurice, seismice în platoul continental sau de pe fundul mării. Felul cum sunt filtrate şi selectate tipurile de semnale importante pentru securitatea mondială, caracteristice pentru exploziile atomice, sau imaginile tipice ale cutremurelor produse în mod natural depinde de programele computerelor. Dacă se realizează sistemul de semnalizare a formării de tsunami, propus de Ungaria, selectarea şi aprecierea datelor trebuie realizată mai rapid decât până în prezent, ţinând seama de faptul că actualul sistem de semnalizare şi de control, care se concentrează asupra exploziilor nucleare, elaborează primele date cuprinzătoare abia după două ore după ce a avut loc mişcarea pământului.

Începând cu data de 1 august 2005, organismul de supraveghere a Acordului privind interzicerea testelor nucleare va fi condus de ambasadorul ungar Tibor Toth. Pe parcursul dezbaterilor, o serie de oficiali prezenţi la reuniunea de la Bruxelles nu au fost de acord cu utilizarea dublă (militară-civilă) a sistemului respectiv (susţinând că acest fapt ar putea înlesni scurgerea unor date foarte sensibile, secrete militare), numai că după catastrofa naturală cea mai distrugătoare din istoria modernă a întregii lumi, care a avut loc la sfârşitul anului 2004, nu mai există o bază morală pentru asemenea poziţii.

Potrivit experţilor, în epoca căutarilor de arme nucleare interzise, munca celor care ţin sub control respectarea Acordului de interzicere a armelor nucleare continuă să aibă o mare importanţă. În întreaga lume există mai multe zeci de state care, chiar dacă deocamdată nu dispun de arme nucleare, au resurse tehnice şi finaciare suficiente care le-ar permite să le producă. În prezent se pot face experienţe cu arme nucleare cu ajutorul calculatoarelor de înalt randament, dar ţările despre care ar putea fi vorba (cel mai des fiind pomenite, în acest sens, Iranul şi Coreea de Nord) sunt ţări care nu se pot lipsi, pentru dezvoltarea programului lor nuclear, de experienţele reale cu arme atomice. Tocmai pentru descoperirea unor astfel de teste a fost pus la punct sistemul CTBT. Acest sistem a intrat în vigoare în anul 1996, iar organismul care supraveghează respectarea Acordului - Organizaţia Tratatului pentru Interzicerea Testelor Nucleare (CTBTO) - şi-a început activitatea în toamna aceluiaşi an. Cele 78 de staţii ale sistemului internaţional de control tehnic (IMS) al Organizaţiei au semnalat cutremurul şi valurile tsunami din 26 decembrie 2004. 

 

4. Primele alegeri libere din Irak după înlăturarea regimului condus de Saddam Hussein

 

Potrivit unei evaluări preliminare a Misiunii Internaţionale pentru Alegerile din Irak, care regrupează observatori din circa 12 state şi care are sediul în Iordania, scrutinul irakian s-a desfăşurat în conformitate cu normele internaţionale. Populaţia irakiană s-a prezentat masiv la vot, în cadrul unui scrutin istoric, marcat de o serie de atentate soldate cu 37 de morţi, dar care nu a reuşit să îi intimideze pe alegători, mai ales pe şiiţii din centrul şi sudul Irakului şi pe kurzii din nord. De la deschiderea birourilor de vot şi până la închiderea lor, violenţele promise de extremiştii islamişti şi de care se temeau forţele americane şi Guvernul irakian s-au concretizat în şapte atentate-sinucigaşe la Bagdad şi în mai multe atacuri comise în oraşele sunnite din apropierea capitalei şi în alte zone din Irak. 

Adel Lami, membru al Comisiei Electorale independente, a precizat că rata de participare a atins 72%, însă a precizat că aceste cifre sunt provizorii şi fondate pe estimările transmise de responsabilii locali. Organizaţia neguvernamentală Ein, care a trimis pe teren circa 10.000 de observatori irakieni, a dat asigurări, cu puţin timp înainte de încheierea scrutinului, că nu s-au înregistrat fraude importante în timpul acestor prime alegeri multipartite organizate după anul 1953. Participarea masivă la scrutin, violenţele relativ limitate din cauza măsurilor de securitate excepţionale sunt de natură să confirme legitimitatea conducerii alese în urma votului. Filiala irakiană a reţelei Al-Qaida, condusă de Abu Mussab al-Zarqawi, a fost responsabilă pentru majoritatea violenţelor comise în timpul alegerilor, revendicând o serie de atentate comise de 13 kamikaze. 

Cei 15 milioane de irakieni cu drept de vot au trebuit să aleagă o Adunare Naţională de tranziţie, care va redacta Constituţia ţării, 18 consilii provinciale, iar în Kurdistan, alegătorii i-au desemnat pe membrii Parlamentului local. În cursa pentru cele trei scrutinuri au fost înscrişi 17.000 de candidaţi şi 223 de formaţiuni politice, iar pentru Adunarea Naţională, care are 275 de locuri, irakienii au avut de ales dintre 111 liste de partide şi 7.761 de candidaţi. Populaţia irakiană a ales şi câte 41 de membri pentru fiecare dintre cele 17 consilii provinciale şi pe cei 51 de membri ai Consiliului din Bagdad. În plus, kurzii trebuiau să aleagă 111 deputaţi pentru Adunarea autonomă, în cursa electorală aflându-se 13 formaţiuni politice. Rezultatele definitive oficiale ale scrutinului vor fi cunoscute peste câteva zile. 

Cei 275 de deputaţi, care vor fi desemnaţi în urma scrutinului, vor trebui să aleagă preşedintele şi cei doi vicepreşedinţi ai Adunării Naţionale de tranziţie. După această primă etapă, Adunarea va trebui să desemneze, cu o majoritate de două treimi, Consiliul prezidenţial, alcătuit din şeful statului şi cei doi vicepreşedinţi. Consiliul prezidenţial va alege, în unanimitate, în termen de două săptămâni de la numirea sa, un premier, precum şi miniştrii propuşi de şeful desemnat al Guvernului. În cazul în care Consiliul prezidenţial nu reuşeşte să ajungă la un acord, atunci şeful Guvernului trebuie să fie ales de Adunarea Naţională de tranziţie, cu o majoritate de două treimi. Dacă premierul nu reuşeşte să obţină încrederea Adunării pentru Guvernul său, atunci Consiliul prezidenţial trebuie să facă o nouă propunere pentru funcţia de premier. 

Adunarea Naţională de tranziţie urmează să elaboreze, până la 15 august, Constituţia permanentă, iar un referendum pentru aprobarea acesteia trebuie organizat până la 15 octombrie. Constituţia trebuie să fie adoptată cu majoritate simplă de voturi. După adoptarea Constituţiei, alegerile generale ar urma să fie convocate cel mai târziu la 15 decembrie şi un nou guvern va fi instituit până la 31 decembrie 2005. În cazul respingerii Constituţiei, o nouă Adunare Naţională va fi aleasă până cel tîrziu la 15 decembrie, urmând să elaboreze, în anul 2006, o nouă Constituţie.

***

Purtătorul de cuvânt al Guvernului iranian, Abdollah Ramezanzadeh, a declarat că Iranul este mulţumit de modul în care s-au desfăşurat alegerile în Irak, în pofida incidentelor violente, exprimându-şi speranţa că scrutinul va facilita plecarea forţelor de ocupaţie. "Suntem mulţumiţi că alegerile s-au putut desfăşura în pofida acţiunilor teroriştilor şi ale unor ţări certate cu democraţia", a afirmat A. Ramezanzadeh. "Sperăm că alegerile şi rata ridicată de participare vor crea condiţii pentru încheierea ocupaţiei şi vor instaura securitatea în Irak", a continuat oficialul iranian. "Nu ne vom implica în afacerile interne ale Irakului şi vom accepta voinţa irakienilor, oricare ar fi aceasta", a concluzionat A. Ramezanzadeh, adăugând că Iranul va coopera cu viitorul Guvern irakian, oricare ar fi orientarea acestuia.

Carlos Valenzuela, reprezentantul ONU în Comisia Electorală din Irak, a apreciat că alegerile care s-au desfăşurat în această ţară, au fost un succes. "În linii generale, cred că alegerile au fost un succes, dar trebuie să aşteptăm încheierea procesului electoral. Se pare că au existat unele probleme logistice şi că, în pofida violenţelor, numărul alegătorilor care au votat este mai mare decât se estima", a precizat oficialul ONU, care are o experienţă de peste 13 ani în supravegherea alegerilor din mai multe zone de conflict. "Scrutinul s-a desfăşurat ca şi în alte zone în care lumea este sceptică din cauza violenţelor. Alegerile din perioade de tranziţie se desfăşoară întotdeauna în condiţii dificile (…)", a subliniat Carlos Venezuela. "Mulţi oameni ignoră importanţa alegerilor în perioadele marcate de violenţe, chiar dacă acestea reprezintă o soluţie. Ne aşteptam să avem multe dificultăţi din cauza mizei scrutinului, dar au existat puţine probleme", a mai afirmat Carlos Venezuela, precizând că numărarea voturilor continuă în condiţii normale.

Mass-media din zona Golfului Persic au avut reacţii diferite privind alegerile din Irak, unele publicaţii salutând sfidarea terorismului de către poporul irakian, în timp ce altele şi-au exprimat îndoiala că scrutinul va conduce la stabilizarea ţării. "Irakienii au transmis un mesaj puternic teroriştilor şi întregii lumi: amploarea participării populare la scrutin a fost mare, mai ales în rândul femeilor irakiene. Irakienii au făcut dovada nivelului lor de conştiinţă şi a dorinţei de a realiza un nou proiect de civilizaţie. Participarea la scrutin a depăşit toate estimările", apreciază publicaţiile iordaniene. 

În Arabia Saudită, cotidianul "Al-Watan" apreciază că "alegerile vor conferi autorităţilor irakiene legitimitatea de care au nevoie pentru a soluţiona mai multe probleme importante, mai ales în ceea ce priveşte retragerea trupelor americane de ocupaţie, restabilirea securităţii şi reconstrucţia ţării". 

 

5. Moneda unică europeană la trei ani de la intrarea sa în circulaţie

 

La 1 ianuarie 2005 s-au împlinit trei ani de la introducerea în circulaţie a monedei euro. Potrivit statisticilor, europenii s-au obişnuit, în general, cu noua monedă şi cunosc cu aproximaţie raportul euro/dolar. Conform ultimului sondaj Eurobarometru Flash, dat publicităţii în ianuarie a.c., jumătate din populaţia europeană din zona euro nu-şi mai face calculele raportându-se la vechile monede naţionale şi se aşteaptă ca noile state membre UE să treacă şi ele la euro, apreciind că acest lucru este în interesul general al consumatorilor. Pe de altă parte, însă, europenii nu par să ştie că moneda unică le dă posibilitatea de a retrage bani şi de a face cumpărături cu cardul în alte ţări din zona euro fără a li se percepe comision

Pe ansamblu, 51% dintre persoanele intervievate în cele 12 ţări ale zonei euro afirmă că nu mai întâmpină nici o dificultate în folosirea euro, deşi numărul celor care afirmă că euro le creează probleme a crescut cu 2 procente faţă de anul trecut, ajungând la 16%. Există însă diferenţe mari de la o ţară la alta. În timp ce irlandezii apreciază în proporţie de 78% că nu întâmpină nici o dificultate în folosirea monedei unice, la polul opus se situează italienii, dintre care 29% întâmpină dificultăţi mari, iar 35% consideră că mai au unele dificultăţi, situaţie calificată drept uşor alarmantă de către Comisia Europeană.

Sondajul relevă că aproape jumătate dintre persoanele intervievate (49%) continuă să se raporteze la vechile monede naţionale atunci când fac achiziţii importante şi numai 19% fac calculele direct în euro. Irlandezii se situează şi din acest punct de vedere pe primul loc. Numai unul din zece irlandezi converteşte preţurile în vechea monedă naţională când îşi cumpără o casă sau o maşină. La polul opus, mai mult de două treimi dintre olandezi îşi fac calculele şi în guldeni înainte de a face o achiziţie importantă.

Raportat la segmentele socio-demografice, cele care par să întâmpine cel mai frecvent dificultăţi în folosirea monedei unice sunt femeile, oamenii mai în vârstă şi cei cu un nivel mai scăzut de instruire. În general, aceste categorii socio-demografice sunt şi cele care se raportează încă la vechile monede naţionale, sunt mai puţin informate despre diferitele aspecte ale utilizării euro şi sunt cele mai rezervate în susţinerea avantajelor unei monede unice.

Imaginea euro ca valută internaţională s-a îmbunătăţit în rândul europenilor în raport cu anul 2003. Circa şapte din zece europeni (72%) consideră acum că moneda unică este o deviză internaţională la fel de importantă ca dolarul american şi yenul. În acelaşi timp, aproape jumătate dintre subiecţii intervievaţi (mai mulţi cu 13% faţă de 2003) au evaluat corect raportul euro/dolar, deşi mai mult de jumătate (51 %) s-au declarat complet neinteresaţi de acest subiect.

Cei mai mulţi dintre respondenţi (79%) consideră că şi noile state membre UE trebuie să adopte în viitor moneda unică şi că acest lucru este în interesul general al consumatorilor europeni. Numai 38% dintre cei intervievaţi au aflat că nu se percep comisioane pentru retragerile de numerar sau plăţile efectuate cu cardul pe teritoriul altor state din zona euro. Aceste comisioane au fost desfiinţate încă din iulie 2002.

Referitor la un alt aspect practic al euro, majoritatea celor intervievaţi consideră că cele opt monede (cu valori nominale de 1, 2, 5, 10, 20, 50 eurocenţi, 1 şi 2 euro) sunt suficiente. Cu toate acestea, circa 60% dintre europeni nu s-ar opune renunţării la piesele de 1 şi 2 eurocenţi, însă se tem de o creştere a preţurilor. Numai 29% dintre europeni ar fi însă de acord cu emiterea unei bancnote de 1 euro.

În ceea ce priveşte Uniunea Economică şi Monetară, sondajul relevă că 55% dintre cetăţenii europeni au auzit de Pactul de Stabilitate, pe care îl consideră drept o garanţie pentru o monedă unică puternică şi stabilă (75%), chiar dacă jumătate dintre cei intervievaţi nu ştiu prea bine ce înseamnă acest pact. Germanii sunt cei mai bine informaţi în această privinţă (73%), în timp ce irlandezii, la polul opus, au auzit în proporţie de numai 26% de Pactul de Stabilitate. Europenii au însă opinii diferite în ceea ce priveşte aplicarea strictă a Pactului de Stabilitate. Pe ansamblu, 49% consideră că reglementările pactului trebuie respectate de fiecare dintre statele membre chiar şi în condiţiile unor dificultăţi economice. În acest context, este de menţionat faptul că o majoritate relativă a celor intervievaţi consideră că există o anumită lipsă de imparţialitate în aplicarea sancţiunilor împotriva ţărilor care nu respectă prevederile pactului. Majoritatea celor intervievaţi consideră că ţările lor respectă aceste prevederi. În cele două ţări care continuă să depăşească pragul de 3% din PIB în ceea ce priveşte deficitul bugetar - Franţa şi Germania - subiecţii sondajului consideră că ţările lor încalcă prevederile Pactului de Stabilitate.

Probleme legate de respectarea Pactului de Stabilitate au la ora actuală şi Grecia şi Ungaria. Miniştrii de finanţe din ţările Uniunii Europene, reuniţi recent la Bruxelles, au adoptat în unanimitate, la 18 ianuarie a.c., recomandarea Comisiei Europene privind continuarea procedurii de deficit excesiv în cazul Greciei şi al Ungariei. În termen de a lună, CE urmează să facă noi recomandări Greciei, pentru a constrânge Guvernul de la Atena să încadreze deficitul public în limitele prevăzute de Pactul de Stabilitate şi Creştere ce guvernează zona euro.

Diferenţele de opinie sunt nete. În timp ce liderii noilor state membre UE fac tot ce depinde de ei pentru ca ţările lor să treacă cât mai rapid la euro, cetăţenii acestor state nu par încă suficient de convinşi de avantajele monedei unice. După cum indică un sondaj recent realizat pentru Comisia Europeană de Institutul EOS Gallup Europe, 47% dintre cetăţenii noilor state membre UE nu agreează ideea ca ţările lor să adopte în viitor moneda unică, 42% consideră necesară trecerea la euro, în timp ce o persoană din zece nu şi-a exprimat nici o opinie în acest sens.

Numărul celor care nu sunt de acord cu trecerea la euro reprezintă 49% din populaţie în Polonia, unde influenţa cercurilor eurosceptice este foarte puternică. Slovenia şi Ungaria se situează la polul opus din acest punct de vedere, cetăţenii acestor două ţări dovedindu-se net cei mai entuziaşti în ceea ce priveşte adoptarea euro: 66%, respectiv 56%. 

Indiferent dacă se numără printre susţinătorii introducerii euro sau nu, aproape o persoană din două nu este interesată de avantajele unei apartenenţe a propriei ţări la Uniunea Economică şi Monetară. În medie, 44% dintre subiecţii sondajului Gallup consideră că introducerea euro ar aduce avantaje ţărilor lor, în timp ce 41% au o opinie total diferită. În Polonia, 44% dintre persoanele intervievate consideră că trebuie să se ţină cont în primul rând de impactul negativ al introducerii euro asupra economiei ţărilor lor. Un polonez din doi consideră chiar că trecerea la euro va avea un efect negativ asupra fiecărui cetăţean, în schimb, cei care consideră că vor avea de câştigat reprezintă doar 34%.

În cei trei ani de când a fost introdusă în circulaţie, moneda unică a devenit şi ţinta falsificatorilor. În 2004 au fost depistate de aproape trei ori mai multe monede euro contrafăcute decât în anul precedent, a anunţat Oficiul european de luptă împotriva fraudei (OLAF). Oficiul european estimează totuşi că numărul de 74.564 de monede false rămâne scăzut în raport cu capturile operate în diferitele state ale Uniunii Europene înainte de introducerea în circulaţie a monedei unice europene. Potrivit cifrelor date publicităţii la Bruxelles, cele mai multe falsuri (86%) au fost descoperite în cazul monedelor cu valoare nominală de 2 euro. În 2004 au fost descoperite trei ateliere de falsificare de monede euro (două în Italia şi unul în Spania), fiind confiscate 80.000 de monede false, înainte de a fi puse în circulaţie.

